《由临川北道抵馀干山行五首 其一》
清代·方朝

鸡鸣发征夫，驱马万壑黑。仰观参星横，俯怯崖石昃。

烽回溪流转，林密寒光逼。空山鸟吟悲，百里无人迹。

安知丛莽中，不有猛兽匿。惊风吹客衣，伫立增太息。

作者简介：清广东番禺人，居苏州，字东华，一字寄亭，晚号芬灵野人。方还弟。国学生。幼失明，十三四岁始愈。诗文与兄齐名，称广南二方，亦称吴中二方。有《勺园集》。